אבן עזרא על תהלים קח


פסוק ב

[שיר מזמור לדוד -] נכון לבי - שאשיר.

אף כבודי - נכון, כדרך שמח לבי ויגל כבודי.
ורבי משה אמר: אף כבודי תזמר.

פסוק ג

עורה - דרך משל שיעיר הנבל מאליו בעת שיאיר השחר.
ורבי משה אמר: כי אעירה פועל יוצא, כמו וירעני.

וטעם עורה הנבל – כי אני אעירך בשחר.

פסוק ד

אודך - אמר: אזמרך בשחר במסתרים, גם אזמרך ביום בגלוי:

פסוק ה

כי מעל - יותר.

וטעם ועד שחקים – שאין העין רואה גבוהים מהם.

פסוק ו

רומה - הטעם אזמרך בלאומים וזאת היא זמירתי שאודיע כי גדול מעל שמים חסדך ואתה אלהים הראה שאתה רם על השמים בהושיעך אותי, על כן אחריו למען.
שאר המזמור פירשתיו במזמור: על שושן עדות והוא במזמור ששים.

אבן עזרא על תהלים